Još jedna teška noć je pred hrvatskim vatrogascima. I dalje gori u zaleđu Šibenika i Zadra, i u ponedjeljak navečer evakuiran je dio stanovnika koji su smješteni u Skradinu. Veliki požar buknuo je i na Mljetu.

Ako posjedujete fotografije požara i želite ih podijeliti s čitateljima portala Dnevnik.hr, možete ih poslati na moj.report@novatv.hr. Napominjemo da prilikom fotografiranja nikako ne poduzimate radnje kojima biste mogli ugroziti svoj život.

- Požari i dalje bjesne Dalmacijom

- Gori na Mljetu

- Vjetar vatru nosi prema selu Đevrska iz kojeg je evakuirano stanovništvu

- Preko 30 požara u manje od 24 sata poharala su zadarsko i šibensko zaleđe. Izgorjelo je više od 1000 hektara šume, trave makije i niskog raslinja. Vatrogasci strahuju od jačanja vjetra tijekom noći i otvaranja novih požarišta. Njihovi strahovi djelomično su se pokazali opravdanima

- Na snazi je uzbuna za sve vatrogasne postrojbe u Hrvatskoj! Dvjestotinjak vatrogasaca trenutačno je angažirano na požarištima i mijenjaju se ovisno o potrebama. U pomoć Dalmaciji pristigli su iz svih županija. Na terenu je i stotinjak vojnika koji saniraju opožareno, a gotovo ih je 400 u stanju pripravnosti u nekoliko hrvatskih vojarni

- Popodne je gorjela i Lumbarda na Korčuli

- U Pristegu je vatra zaustavljena nekoliko metara od kuća

- Neven Paškalin, načelnik Policijske uprave zadarske, potvrdio je da je tijekom ponedjeljka privedena još jedna osoba za koju se sumnja da je izazvala požar u Radučiću koji se proširio na NP Krka

- Šibensko-kninska policija u ponedjeljak je privela sedam osoba koje ¸je sumnjičila za podmetanje požara na području Kistanja

- Uhićena su dva maloljetnika zbog izazivanja požara uz željezničku prugu

23:50 - Vatrogasni zapovjednik Dubrovačko-neretvanske županije Stjepan Simović rekao je u utorak navečer kako požar na Mljetu nije pod kontrolom, a u srijedu rano ujutro očekuje se pomoć vatrogasaca s kopna, te je zatražena i pomoć četiriju kanadera, objavila je Hina.

''Požar je aktivan. Vatrogasci se bore, probijaju, izrazito je grub teren. Gašenje otežava i vjetar. Ujutro prvim trajektom vatrogasci s kopna idu u pomoć iz Konavala, Dubrovnika, Župe, Stona, Primorja. Podnio sam zahtjev za četiri kanadera i poduzimamo sve mjere kako bismo to ujutro riješili'', rekao je Simović te dodao kako trenutno nijedno mjesto nije ugroženo, iako ne isključuje mogućnost da vatra tijekom noći zaprijeti kućama.

23:23 - Zbog požara kod Đevrska (Šibensko-kninska županija), u vremenu od 18:00 do 19:30 sati evakuirano je 39 osoba iz zaselaka Pavići, Miloševići i Bribir. Smješteni su u prostorije OŠ Skradin, uz liječničku skrb.

22:57 - Reporter Andrija Jarak izvijestio je da u Đevrskama gori najveći požar od svih koji haraju u Dalmaciji. Izgorjela su sva okolna brda. Srećom, kuće su spašene. Vatra se spustila na drugu stranu. Vjetar stalno pojačava, raznosi vatru u svim mogućim smjerovima.

Vatrogascima u Ostrovici došlo je pojačanje. Ostrovica trenutno nije ugrožena, ali požar se širi na drugu stranu, prema Šibensko-kninskoj županiji, izvijestila je reporterka Barbara Štrbac.

U Osnovnoj školi u Skradinu evakuirani će provesti noć. ''Teško je bilo gledati kako Dalmacijom haraju požari. Mislili smo da nas neće zadesiti. Ali danas je zadesilo i naše selo. Vidjeli smo da gori Ostrovica, selo pokraj našeg, i počeli su se širiti. Bili smo u panici, ali nismo mislili da će doći tako naglo do našeg sela. Četri-pet kanadera je stalno gasilo požar, ali se nije mogao ugasiti. Policija i GSS došli su na Glavicu te nam rekli da se moramo skloniti. Strahujemo, teško je i tužno je, ali imamo povjerenje u naše ljude. Lakše nam je kada znamo da su kuće u sigurnim rukama i da će nam pomoći'', ispričala je evakuirana gospođa.

22:21 - Gori u naselju Pavići, javlja N1. Vatra ide prema Bribiru i vatrogasci je nemaju od kontrolom.

22:17 - "Prije sat vremena sam se spustio s Promine i taj požar držimo pod kontrolom", ŠibenikIN-u rekao je županijski vatrogasni zapovjednik Darko Dukić. "Ima otoka otvorene vatre koji su kao tempirana bomba, a na terenu je oko 150 vatrogasaca i vojnika", dodao je.

Aktivan je još jedan požar, onaj kod Bribira, koji se spojio s požarom u susjednoj županiji.

"Upravo se prebacujem na Bribirsku glavu, a s nama ide i autocisterna koja će pomoći gasiteljima na terenu. Situacija je prilično teška jer je vatrena linija velika. Jednostavno trebamo po prioritetima čuvati vatru preko noći", zaključio je Dukić.

21:23 - I na Mljetu je izbio požar. Planuo je u 19:15 sati. Iz područja Ropa širi se prema Vrhu. Zasad naselja nisu ugrožena, ali puše jak vjetar. Aktivirane su sve vatrogasne snage s Mljeta. U gašenju pomažu i djelatnici Nacionalnog parka Mljet, rekao nam je županijski zapovjednik Stjepan Simović.

''Nepristupačan teren otežava gašenje. Podnio sam zahtjev da ujutro odmah četiri kanadera polete za Mljet i 35 ljudi dolazi s kopna na otok Mljet, ujutro rano dolazi prva tura'', rekao je Simović.

20:41 - Stanovnik Biljevine na velebitu, Jure Turena javio se u redakciju portala DNEVNIK.hr kazavši kako na južnom Velebitu gori požar već peti dan, ali zračne snage gasile su ga samo prvi dan kada su ga i ugasile. Međutim, požar je vrlo brzo planuo ponovno. ''Sve zračne snage preusmjerene su na kritičnija područja u Dalmaciji pa su vatrogasci na teškom terenu ostavljeni da sami gase požar'', rekao nam je Turena.

Požar koji se, kako kaže Turena, proteže oko 400 metara, od mjesta Baške Oštarije do Alana, gasi 35 vatrogasaca sa sedam vozila. Do samog požarišta gasitelji su prisiljeni pješačiti, jer vatrogasna vozila do ondje ne mogu doći, pa vodu nose na leđima. ''Isprazne vodu i moraju se vraćati ponovno po novu, ali dok dođu do požarišta vatra se ponovno rasplamsa'', rekao nam je u telefonskom razgovoru.

20:14 - ''Dogašava se teren. Najgore je prošlo, još uvijek ima otvorenog plamena i treba paziti da se ne otme kontroli, Kako pada noć, vjetar jača, što se događalo i proteklih dana. Vjetar nanosi požar prema Đevrski'', izvijestila je Barbara Štrbac iz Ostrovice.

20:02 Oko 19 sati evakuirano je selo Pavići kod Bribira i 12 je mještana prevezeno u Osnovnu školu u Skradinu, prenosi portal Šibenik.in, pozivajući se na podatke Županijskog centra 112. Naime, na tom se području požar kod Đevrsaka počeo približavati kućama.

Vatra je, piše Šibenik.in prešla cestu za Bribirske Mostine te je zbog toga upućen zahtjev za evakuacijom u 18 sati.

Iz MORH-a je priopćeno kako se požarište Kistanje-Đevrske spojilo se s onim u naselju Ostrovica kod Lišana Ostrovičkih u jednu vatrenu frontu i zračne snage ulažu maksimalne napore u obrani naselja i kuća, priopćeno je kasno popodne iz Ministarstva obrane RH.

19:39 - Bojnik Danijel Kos rekao je da su zračne snage danas bile na nekoliko požarišta, a on je upravo došao s požarišta Gaćelezi gdje situacija još nije pod kontrolom. ''Trudimo se da stavimo požar pod kontrolu do noći'', rekao je Kos.

''Trudimo se da sigurnost bude prije svega. To je nekad teško'', dodaje Kos u razgovoru s reporterom Dnevnika Nove TV Andrijom Jarkom.

19:34 - Županijski vatrogasni zapovjednik Šoša optimističan je oko noći pred nama. Za godinu dana ovo će sve biti zeleno, bitno je da nitko od ljudi ne strada, da su kuće obranjene i tehnika sačuvana'', rekao je.

''U Pristegu se brane kuće s tri vozila i 10,15 vozila. Na žalost ne može više, zbog minski sumnjivog područja, ali kako se vatra približi kućama, mi je ugasimo. S leđa u Šibeniku nam dolazi novi požar i tamo smo preraspodijelili snage'', rekao je Šoša.

19:26 - Mjesto Ostrovica je obranjeno, ali borova šuma ondje je potpuno uništena, javila je reporterka Dnevnika Nove Tv Barbara Štrbac.

Stanovnik Milan Mandić svjedoči strahoti. ''Vidio sam kako se plamen širi stihijski, kao u filmu. Ostalo mi je da pokupim staru majku i odvezem obitelj na livade. Više ne prepoznajemo svoje selo'', rekao je Mandić. Kuće su, srećom sačuvane, ali okoliš izgleda apokaliptično, potpuno je crn i u pepelu. Vatra još uvijek tinja.



17:10 - ''Za 20 minuta vatra se s vrha planine spustila do Ostrovice. Vatrogasci plamene jezike gase nadljudskim naporima. Situacija se mijenja iz sekunde u sekundu. Činilo se da je požar ugašen, a onda je opet prebačen preko polja. Mnogo je nasada maslina i ako se obrane kuće, šteta će sigurno biti velika na nasadima. Neizvjesno je kako će požar završiti. U zaseoku do Ostrovica su četiri žene i samo postoji nada da nisu u okruženju vatre'', javila je Barbara Štrbac s terena u Ostrovici dodajući da su u pomoć stigle i zračne snage.

U Pristegu gori još uvijek. ''Trenutačno još gori minirano sumnjivo područje, ali ugroza za kuće ne postoji'', rekao je glavni vatrogasni zapovjednik Slavko Tucaković. Dodaje da je bura je pojačala, ali očekuje da će se zaštiti kuće.

''Ono što izlazi iz minski sumnjivog područja odmah se gasi'', napomenuo je.

16:23 - Vatra je u Lumbardi na Korčuli u jednom trenutku došla blizu kuća, ali vatrogasci i građani brzo su reagirali te sada nema otvorenog plamena. Vatrogasci i građani i dalje natapaju rubni dio opožarenog područja. Puše vjetar, tako da su svi na oprezu i budno paze da se tinjanje ne rasplamsa.

15:50 Gori i na Korčuli u blizini mjesta Lumbarda, potvrdio nam je Stjepan Simović, zapovjednik Vatrogasne zajednice Dubrovačko-neretvanske županije. "Dobio sam informaciju da gori u Općini Lumbarda. Na požarištu su vatrogasci iz Lumbarde i iz Korčule. Prema dosadašnjim informacijama gori šuma, ali mislim da je vatra blizu kuća", rekao nam je Simović.

Informacije smo pokušali dobiti i od Žitomira Lozice, zapovjednika DVD-a Korčula, no on nije mogao razgovarati, vjerojatno zato što i sam sudjeluje u gašenju požara.

Ministar Marić odgovorio na prozivke Prizmića

15:45 - Marić je prokomentirao i kritike na svoj račun od strane HGSS-a te najavio skori sastanak.

"Gospodinu Vinku Prizmiću ću, između ostalog, reći i na sastanku, a rekao sam mu i jučer, da smatram da to baš nije primjeren način na koji je nastupio. To je njegovo pravo, ali s druge strane moramo uzeti u obzir postoje i nekakva pravila i regule ponašanja. Ali dobro, svakako ćemo ih primiti. Razgovarat ćemo i o toj temi".

Priupitan je hoće li se u proračunu pronaći i dodatna sredstva za vatrogasce koji su jučer samo za let kanadera potrošili najmanje 5 milijuna kuna.

"Mi u okviru proračuna uvijek imamo sredstva. Svjedoci smo nažalost nevjerojatne godine. Uvijek postoje sredstva za takve okolnosti, pa i za iznenadne okolnosti", kazao je Marić, no nije konkretno rekao o kojem se iznosu radi.

Situacija se ne smiruje u Promini i Prisegu

14:10 U Vijestima u 14 uživo se javila i reporterka Barbara Štrbac s požarišta kod Promine.

"Ne može se reći da je požar stavljen pod kontrolu. Tinja cijela planina. Maleni dim uz jedan udar vjetra može se pretvoriti u buktinju. Situaciju su spasile zračne snage. 200 ljudi na terenu sprječava da nastane buktinja", kazala je Štrbac.

14:05 Kako je u Vijestima u 14 sati javio reporter Šime Vičević, situacija u Pristegu nije dobra.

"Vjetar raspiruje vatru, i dalje gori oko kuća, oko 200 vatrogasaca bori se sa stihijom. Vatrogasci nastoje što prije ograničiti širenje vatre. Zračne snage rastrgane su po cijeloj obali. Požar je daleko od kontrole, u blizini su minska polja", kazao je Vičević.

13:30 Reporter Nove TV Andrija Jarak javio se uživo iz zrakoplovne baze Zemunik

"Tri od pet kanadera sletjeli su kako bi napunili gorivo te se promijenile posade. Buknula su dva nova požara kod Kistanja koja ne izgledaju dobro. Jučer su srušeni svi rekordi. Može se zaključiti kako su kanaderi bili ključni za spašavanje nekoliko sela. Bura bi se uskoro trebala počela smirivati", izvijestio je Jarak.

12:00 Zračne snage upućene su na najnovije požarište Dubci kod Omiša u Splitsko-dalmatinskoj županiji, a požar gasi helikopter Mi-8 MTV, priopćeno je iz Ministarstva obrane.

Na ostalim današnjim požarištima u Pristegu je još uvijek Airtractor koji natapa požarište, dok su na Promini angažirana tri Canadaira CL-415 i dva Airtactora AT-802.

Na požarištima je osim zračnih snaga angažirano i 96 pripadnika Protupožarnih namjenski organiziranih snaga Hrvatske kopnene vojske OS RH na požarištu Lišnjak Drniš i 72 pripadnika na požarištima Kožlovac, Kolarna i Lepuri kod Benkovca.

U pripravnosti za angažman na terenu nalazi se 189 pripadnika koji su smješteni u vojarnama u Benkovcu, Sinju, Kninu i "Lori" u Splitu. Također, 210 pripadnika u pričuvi je za mogući angažman koji su smješteni u vojarnama u Vinkovcima, Petrinji, Gospiću i Našicama.

11:58 "Požari su uglavnom pod kontrolom, a najozbiljnija je situacija na Promini gdje vatrogasci i pripadnici Hrvatske vojske zajednički pokušavaju osigurati liniju požara. Prostor je nepristupačan i nisam siguran kako ćemo to napraviti do večeras", rekao je Volimir Milošević, zapovjednik šibenskih vatrogasaca za N1.

Milošević je objasnio da se za poslijepodne očekuje jačanje sjeverozapadnog vjetra, pa prema toj prognozi vatrogasci baziraju svoju taktiku. "Ovdje su dva kanadera te dva air tractora i upravo se te linije obrađuju", kaže Milošević, dodajući da su na tom području, osim šibenskih, i vatrogasci iz Karlovačke županije te iz Slavonskog Broda. Uz njih je i stotinu pripadnika HV-a.

Na pitanje o mogućim uzrocima požara Milošević je rekao da ovako veliki broj požara nije normalan. "Tehnički razlozi nastanka požara u većini slučajeva su isključeni, tako da i sami možete pretpostaviti što mislimo mi i građani o tome kako su požari nastali", rekao je Milošević.

11:18 Reporter Nove TV Mario Jurič uživo se javio s požarišta nedeleko mjesta Pisak između Omiša i Makarske

"Požar koji je sinoć buknuo trenutno je pod nadzorom gasitelja, no vatra je ponegdje još uvijek aktivna. Požar se nalazi daleko u brdu i vatrogasci ni ne pokušavaju doći do njega. Zbog jakog vjetra sve vatrogasne snage dežuraju kako bi bili sigurni da se vatra ne bi ponovno razbuktala. Na terenu je oko 50 vatrogasaca, izgorjelo je više od 200 hektara površine. Uzrok požara još nije poznat. Tijekom jutra obavljena je evakuacija dijela stanovništva i turista. Njih stotinjak smještaj je pronašlo u dvorani u Omišu, a kad je opasnost prošla, svi su vraćeni natrag. Vatrogasci kažu kako je ovo jedna od najtežih sezona koje pamte. Oni su na izmaku snage i ne znaju do kad će ovo trajati", izvijestio je Jurič.

11:14 Reporterka Nove TV Barbara Štrbac javila se uživo s požarišta u Promini

"Već nekoliko dana gori cijela planina Promina. Vatrogasci su koliko-toliko uspjeli sanirati glavne izvore otvorenog plamena, ali još uvijek ima povremenih izdimljavanja na cijeloj planini. Nedavno je na drugom kraju planine viđen otvoreni plamen pa je tamo poslan kanader. Osim vatrogasaca požar gasi i vojska, a teren je jutros obišao i ministar Krstičević. Vojska sanira rubne dijelove požarišta. Ne može se reći da je situacija pod kontrolom, ali vjetar je trenutno nešto slabiji pa se vatrogasci nadaju da bi Promina danas u potpunosti mogla biti stavljena pod kontrolu", izvijestila je Štrbac.

11:10 Na 120 hektara Velebita, djelomično i na prostoru Nacionalnog parka Sjeverni Velebit, požar koji gori tjedan dana nije ga ugasila niti kiša, na nepristupačnom terenu gasi 38 vatrogasaca iz Senja, Svetog Jurja, Krasnog, Otočca, Sinca, Brinja, Perušića, te za gašenje požara osposobljeni rendžeri NP Sjeverni Velebit i Parka Prirode Velebit, saznaje se u ponedjeljak u Vatrogasnoj Zajednici Ličko-senjske županije.

Zapovjednik Hrvoje Ostović kazao je Hini kako požar traje tjedan dana, da su vatrogasci raspoređeni duž cijele Premužićeve staze, jedino što je vrh Borovača, na visini od oko 1.300 metara, ostao nepokriven zbog izrazite nepristupačnosti, te se očekuje pomoć zračnih snaga, barem u tome da se na požarište dostavi spremnik vode, tzv. kruška.

Gašenje požara otežava jaki vjetar, a gasiteljima veliki problem predstavlja doprema sredstava za gašenje na požarište jer vozilima nije moguće doći u blizinu požarišta. Zbog jakog vjetra promjenjivog smjera nije moguće angažirati zračne snage zbog čega je sa prometnice Jablanac - Alan uspostavljena cijevna pruga u dužini 2,3 kilometra kojom se doprema voda do Premužićeve staze koja je u velikoj dužini bila zahvaćena požarom. Fronta požara duga je gotovo 7 kilometara, a izgorilo je 120 hektara niskog raslinja, borovice i djela listopadne šume.

Požar još uvijek nije lokaliziran, aktivno je gašenje požara u tijeku, a domicilni vatrogasci dežurat će na požarištu.

10:55 Požar na Braču je pod kontrolom i očekuje se da će uskoro biti ugašen, potvrdili su nam iz DVD-a Pučišća. "Požar je lokaliziran, dobro je. Nema ozlijeđenih ni štete na objektima", kažu u DVD-u.

10:45 Zračne snage Hrvatskog ratnog zrakoplovstva i protuzračne obrane iz Zemunika danas su pored požarišta na Promini angažirane i na još dva nova požarišta u Zadarskoj županiji, priopćilo je Ministarstvo obrane.

Na požarištu Pristeg upućen je Candair CL-415 i Airtractor AT-802, dok dva Airtractora koja su na Promini istovremeno gase požar i na lokaciji Dobropoljci kod Lišana Ostrovičkih. Na požarištima je osim zračnih snaga angažirano i 96 pripadnika Protupožarnih namjenski organiziranih snaga Hrvatske kopnene vojske OS RH, i to na požarištu Lišnjak Drniš i 72 pripadnika na požarištima Kožlovac, Kolarna i Lepuri kod Benkovca.

10:40 Čak 180 tisuća kuna iznosi materijalna šteta u požaru koji je u ponedjeljak buknuo na odlagalištu otpada u Dugom Ratu, doznaje se u utorak u splitskoj policiji.

Policija je priopćila kako su na mjestu događaja na adresi Industrijski put obavili očevid i utvrdili kako je vatra zahvatila odlagalište otpadnog materijala, kao i četiri osobna vozila.

"Utvrđena je sumnja da je uzrok požara otvoreni plamen ili žar, a počinjena materijalna šteta cijeni se na oko 180 tisuća kuna", kazali su u Policijskoj upravi Splitsko-dalmatinskoj.

10:33 - Požar na Promini koji od utorka ujutro gase dva kanadera, dva air tractora, 250 vatrogasaca i stotinjak pripadnika Hrvatske vojske obišao je ministar obrane Damir Krstičević zahvalivši svima koji su sudjelovali u gašenju te poručivši kako je hrvatski vojnik uvijek sa svojim narodom. Opširnije pročitajte ovdje.

10:30 Državna uprava za zaštitu i spašavanje izvijestila je o stanju na požarištima u 9:00 sati.

Zadarska županija

Aktivan je požar na Velebitu – predio Ćelavac, Modrići, Tulove grede, Sv. Rok za koji je ŽVOC Zadar zaprimio dojavu 12. kolovoza u 13:50 sati. Opožarena je veća još neutvrđena površina različitog raslinja. Na požarištu su prisutna povremena izdimljavanja, ali je požar pod nadzorom gasitelja. Na terenu dežuraju pripadnici DVD-a Jasenice.

Na širem benkovačkom području aktivno je više požara (na području Popovići, Brgud, Lisičići, Podgrađe, Kožlovac, Ceranje – Vrana, Lepuri, Kašić, Pristeg, Slivnica, Sikovo-Raštane, koji su dojavljani 20. kolovoza 2017. oko 20:00 sati. Na terenu su sve snage s područja Zadarske županije, pripadnici Državne vatrogasne intervencijske postrojbe Šibenik i Zadar, JVP Vodice, vojnici NOS-a HKoV-a te izvanredne dislokacije iz Šibensko-kninske , Karlovačke, Zagrebačke županije (s požara Promina preusmjereni na ovaj požar), Krapinsko-zagorske , Primorsko-goranske i Sisačko-moslavačke županije. Zatražene su i dodatne snage s kontinenta – Grada Zagreba i Koprivničko-križevačke, Požeško-slavonske, Varaždinske i Osječko-baranjske županije. Većina požara na benkovačkom području je aktivna.

Šibensko-kninska županija

Požar raslinja na području Promine kod Razvođa, za kojeg je županijski vatrogasni koordinator u ŽC 112 Šibenik dojavu zaprimio 17. kolovoza u 14:58 sati, još uvijek je aktivan. Požar se brzo širi. Na terenu su snage iz Šibensko-kninske županije i pripadnici Državne vatrogasne intervencijske postrojbe Šibenik i Zadar te ispomoć iz Primorsko-goranske, Zagrebačke, Varaždinske, Virovitičko-podravske, Brodsko-posavske i Bjelovarsko-bilogorske županije te Grada Zagreba.

Splitsko-dalmatinska županija

Aktivan je požar kod Omiša, Dubci Slime, za kojeg je dojava zaprimljena 21. kolovoza 2017. u 20:50 sati. Na terenu su vatrogasci s područja Splitsko-dalmatinske i Dubrovačko-neretvanske županije – ukupno 214 vatrogasaca s 52 vozila. Gašenje je u tijeku.

10:25 Tri požara na području splitsko-dalmatinske županije, u Dupcu, te na otoku Hvaru i kod Labina Dalmatinskog su lokalizirana, a u njihovu gašenju nije bilo ozlijeđenih vatrogasaca, izvjestio je u utorak županijski vatrogasni zapovjednik Dražen Glavina.

Požar na području Dubca, istočno od Omiša, koji je buknuo u ponedjeljak na večer, lokaliziran je jutros oko 8 sati, a požar na rtu Kabal na Hvaru, koji je buknuo u ponedjeljak prije podne, lokaliziran je u noći s ponedjeljka na utorak oko ponoći, rekao je Glavina. U utorak u ranim jutarnjim satima buknuo j požar i kod Labina Dalmatinskog ali je, po riječima Dražena Glavine, lokaliziran u utorak nešto poslije 8 sati.

10:20 Vatra u Pristegu je zaustavljena svega par metara od kuća. Požar gase i kanaderi.

10:10 Planuo je novi požar i na Braču. "Gori kraj Pučišća, sve vatrogasne snage su na terenu", rekli su nam u DVD-u Supetar. Informacija o razmjerima toga požara još uvijek nema.

Maloprije buknuo novi požar. Ovaj put na Braču (Pučišća). @DNEVNIKhr pic.twitter.com/r3U9H8iUW8 — Mario Jurič (@JuricNovaTV) August 22, 2017

10:00 Vatra u Pristegu je stigla do kuća

9:50 Reporter Nove TV Šime Vičević javio se uživo iz Pristega gdje cijelu noć i jutro traje borba s požarom.

Razgovarao je sa stanovnikom Pristega koji vatrogascima pomaže u gašenju

"Stanje ja jako loše, kriminalno. Bukti nadomak kuća", kazao je Đuro Šuša. Na pitanje je li ga strah odgovara "i je i nije".

"Navikao sam na ovakve stvari", kaže mještanin Pristega i dodaje kako je 99 posto uvjeren da je požar podmetnut.

Vičević je izvijestio kako je požar izmaknuo kontroli.

"Ima puno dima, teško se diše. Aktivno požarište na području Benkovca", kazao je Vičević.

9:39 Jak vjetar raspiruje vatru na požarištu u Pristegu.

9:35 Na području Splitsko-dalmatinske županije i dalje je aktivan onaj na Hvaru, točnije poluotoku Kabal, predio Tiha koji je planuo u ponedjeljak oko 9.30 sati, a potom su vatrogasci u 11.20 sati dobili dojavu o još jednom požaru na tom području koji je bio udaljen od prvog požara svega 150 metara.

9:34 U požaru koji je u ponedjeljak u 20.50 sati buknuo u Dupcima pored Omiša do utorka ujutro je izgorjelo oko 20 hektara borove šume, a 213 vatrogasaca na terenu ga još uvijek gasi, doznaje se u Županijskom vatrogasno-operativnom centru Split.

Požar, koji je sinoć nošen jakom burom divljao i mijenjao smjer, gasi 30 postrojbi sa 52 vozila, i to Zadvarje, Makarska, Gradac, Drvenik, Podgora, Promajna, Tučepi, Brela, Baška Voda, Omiš, Dugi Rat, Kučiće, Zagvozd, Lovreć, Gata, Imotski, Trogir, Kaštela, Gomilica, Mladost, Žrnovnica, Dugopolje, Slatine, Podstrana, JVP Split, JVP Dubrovačko primorje-Dubrovački vatrogasci, te DIP Dubrovnik.

Iako se stanje na terenu jutros u 4.40 sati smirilo, požar je još uvijek aktivan na par mjesta na brdu, pa će brojni vatrogasci i danas ostati na terenu ne bi li požar lokalizirali.

9:30 Stručni timovi zrakoplovno-tehničkog i osoblja za poptporu letenja Protupožarnih namjenski organiziranih snaga Oružanih snaga RH iz sastava 93. zrakoplovne baze Hrvatskog ratnog zrakoplovstva i protuzračne obrane (HRZ i PZO) iz vojarne "Pukovnik Mirko Vukušić" iz Zemunika noćas su pripremali protupožarne aviona za današnje akcije gašenja požara iz zraka, priopćeno je u utorak iz Ministarstva obrane.

09:00 U ranim jutarnjim satima utorka na požarišta Promine kod Drniša stiglo je iz Karlovačke županije 28 novih vatrogasaca sa sedam vatrogasnih vozila, te ih je sada na raznim požarištima ukupno 42 s 13 vozila.

08:45 Potpredsjednik Vlade i ministar obrane RH Damir Krstičević obići će u jutarnjim satima požarišta na području Promina, gdje će se sastati s glavnim vatrogasnim zapovjednikom Šibensko-kninske županije Darkom Dukićem.

Trenutno u Promini od ranog jutra požar gase dva Canadaira CL-415 i dva Airtractora AT-802, a na požarištima je angažirano i 96 pripadnika Protupožarnih namjenski organiziranih snaga Hrvatske kopnene vojske OS RH i to na požarištu Lišnjak Drniš i 72 pripadnika na požarištima Kožlovac, Kolarna i Lepuri kod Benkovca.

08:25 Načelnik PU zadarske Neven Paškalin kazao je kako je jučer jedna osoba privedena zbog sumnji u podmetanje požara.

Načelnik nije želio odgovoriti na novinarska pitanja je li uhićeni policiji otprije poznat po sličnim djelima.

Načelnik PU zadarske: jučer jedna osoba privedena zbog sumnji u podmetanje požara. @DNEVNIKhr @novahr — Šime Vičević (@VicevicNovaTV) August 22, 2017

08:10 Požar s planine Promine još je daleko od toga da bude lokaliziran, a gasiteljima su jutros pristigla u pomoć dva kanadera, dva traktora te 100 pripadnika Hrvatske vojske koji su raspoređeni na požarištu, kazao je za Hinu načelnik Stožera civilne zaštite Grada Drniša Tomislav Dželalija.

Vatrogasci, mještani, lovci, planinari... zajedno su uspjeli formirati liniju obrane pa je požar u naselju Lišnjak zaselak Čuline zaustavljen.

Međutim, požar i dalje bukti u naselju Velušić zaselak Bibići i Raiči, kazao je Dželalija.

Nakon noćašnje evakuacije dvadesetak osoba iz tih mjesta novih evakucija stanovnika jutros nije bilo.

07:58 Šef DUZS-a Dragan Lozančić kazao je kako će po svemu sudeći, ova godina biti rekordna.

"Program Vlade za protupožarnu sezonu je aktivan. Trebat će nam nešto više ljudskih resursa", kazao je Lozančić.

07:57 "Na području Promine situacija je jutros nešto mirnija. Tamo smo poslali kanadere i air tractore. Na području Jablanca požar se nadzire", kazao je Tucaković.

07:55 "U požaru na području Brela došlo je do evakuacije turista koji se jutros vraćaju. Požar je okružen bez zračnih snaga", kazao je Tucaković.

07:53 Glavni vatrogasni zapovjednik Slavko Tucaković kazao je kako je još uvijek aktivan požar u Vrani, Lišanima i Pristegu.

"Izdana je uzbuna za sve vatrogasne snage u RH. Jučer je angažirano stotinjak pripadnika vojske. Na benkovačko područje jučer su stigla 283 vatrogasca iz 15 županija. Cijeli je sustav podignut. Stanje je jutros mirnije, ali budimo oprezni. Došli su novi ljudi koji će čuvati požarište. Nadam se da ćemo sve požare staviti pod kontrolu, ali treba biti oprezan jer bi bura nakon podneva trabala ojačati. Najbitnije je da nitko nije ozlijeđen", kazao je Tucaković.

07:48 Članovi Kriznog stožera Zadarske županije ističu kako je stanje na požarištima jutros relativno dobro. Kod Benkovca požare gasi 150 vatrogasaca.

07:40 U tijeku je sastanak Kriznog stožera u zgradi Zadarske županije na kojem će biti glavni vatrogasni zapovjednik Slavko Tucaković i Dragan Lozančić, ravnatelj DUZS-a.

07:34 Zbog požara zatvorene su državna cesta DC27 Benkovac –Stankovci u Pristegu i državna cesta DC59 između Knina i Pirovca u Kistanju, kao i sve prilazne županijske i lokalne ceste, izvijestio je Hrvatski autoklub.

Zbog požara zatvorene su i županijska cesta ŽC6051 Perušić Benkovački – Kolarina i ŽC6258 Smilčić – Islam Latinski (DC56).

Autocesta A1 Zagreb – Split – Ploče otvorena je za sve skupine vozila, a između čvorova Benkovac i Pirovac vozi se uz ograničenje brzine od 60 km na sat, zbog smanjene vidljivosti od dima. Na autocesti A1 Između prolaza Vučipolje i vijadukta Božići vozi uz ograničenje brzine od 60 km na sat, zbog vjetra. Zbog lakše prometne nezgode nakon tunela Ledenik treba voziti oprezno.

07:30 Požar koji je u ponedjeljak navečer oko 20.30 sati izbio na predjelu Vruja zapadno od Brela na Makarskom primorju pod nadzorom je gasitelja, kazao je jutros županijski vatrogasni zapovjednik Dražen Glavina.

Izuzev dvije manje vatre visoko u planinskim liticama iznad Vrulje, izgorjelo je nešto borove šume i niskog raslinje na površini od oko 30 hektara, a požar je gasilo gotovo 200 vatrogasaca s 37 vatrogasnih vozila.

Državna cesta D8 koja je od sinoć bila zatvorena za promet zbog požara i većeg broja vatrogasnih vozila pa se promet odvijao zaobilaznim cestama iza Biokova i Mosora, od jutros u 5,30 sati je otvorena za sav promet.

07:00 Glavni vatrogasni zapovjednik RH Slavko Tucaković jutros je kazao kako su kuće u Pristegu obranjene.

"Vatra je stigla do kuća, ali uspjeli smo ih obraniti. Bura je malo oslabila, iako i dalje jako puše", kazao je Tucaković.

U razgovoru s reporterkom Nove TV Barbarom Štrbac, Tucaković je najavio kao će požar na Promini kod Omiša gasiti i zračne snage.

06:22 - Vatra i dalje gori kod Pristega i Lišana Ostrovačkih, a vatrogasci brane kuće sa sigurne udaljenosti budući da se radi o miniranom području. ''Radimo koliko i što možemo, vatra je živi organizam i teško je predvidjeti što će se dalje događati. Nama se na ovom području pet do šest požara spojilo u jednu veliku vatrenu liniju koju držimo pod kontrolom koliko god možemo da ne budu ugrožene kuće. Stigla nam je i pomoć iz konitenantalnog dijela Hrvatske i oni će sada također zauzeti svoje pozicije. No sada nam je prioritet Promina i požar iznad Drniša'', rekao nam je jedan od vatrogasaca iz Benkovca, koji je dodao kako bura još uvijek puše i stvara dodatne probleme.

06:11 - Kako doznajemo od vatrogasaca koji sudjeluju na gašenju požara koji je u ponedjeljak navečer oko 20:30 sati buknuo na predjelu Vrulja, zapadno od Brela na Makarskom primorju, i proširi se prema Brelima situacija na požarištu nešto je povoljnija, no vatra i dalje gori, ali se požar više ne širi. ''Vjetar je na mjestima smirio, ali na mjestima i dalje jako puše. Možemo reći da se požar trenutno ne širi, kuće nisu ugrožena, ali ne možemo reći da je požar lokaliziran, a još manje da je ugašen'', rekao nam je jedan od vatrogasaca.

Dio državne ceste D8 od Brela prema Omišu, koji je u ponedjeljak navečer od 21:25 sati zatvoren za sav promet, otvoren je u utorak ujutro u 5:30, a promet je pušten u oba smjera, doznajemo od policije.

06:00 - ''Uspjeli smo tijekom noći formirati liniju obrane naselja Siverić i Badanj. Sam Drniš nije ugrožen, ali situacija je i dalje izrazito teška. Očekujemo tijekom jutra pomoć hrvatske vojske čijih 100 pripadnika stiže kod nas. Najveći je problem vjetar koji je i dalje snažan i neprestano mijenja smjer. Trenutačno ne znamo možemo li računati na pomoć iz zraka'', rekao je za DNEVNIK.hr u utorak ujutro Načelnik Stožera civilne zaštite Grada Drniša Tomislav Dželalija.

Teška noć

U zadarskom i šibenskom zaleđu, te na području od predjela Dubci do Brela vatrogasci i stanovnici nisu imali nimalo mirnu noć. Vatrena stihija koja je ponedjeljak poprimila kilometarske razmjere i izmaknula kontroli gasitelja zaprijetila je naseljenim mjestima. Tijekom nedjelje zbog velikih je požara na nekoliko sati bila zatvorena i autocesta A1.

Unatoč izrazito teškim uvjetima na požarištima, miniranim područjima, nepristupačnom terenu i buri koja se raspuhala u noći s ponedjeljka na utorak, vatrogasci su nadljudskim naporima uspjeli obraniti naseljena mjesta.

Najveći strah gasiteljima je tijekom noći izazivao vjetar jer prema prognozama bura neće oslabljeti ni u utorak tijekom jutra pa postoji mogućnost da neće biti dostupna pomoć iz zraka. Izmorenim vatrogascima na ugroženim područjima pomaže i stanovništvo.

Između ostalog vatra je već kasnije tijekom večeri u ponedjeljak zaprijetila i Pristegu, a u kratkom kontaktu kojeg smo uspjeli ostvariti tijekom noći s vatrogascima jednog od DVD-a s tog područja nije ništa bolje bilo niti tijekom noći. Vjetar je i dalje puhao, a vatra se širila. ''Borimo se, što da vam kažem'', rekao nam je jedan od vatrogasaca.

Požar između Omiša i predjela Dubci, koji je buknuo u ponedjeljak navečer, rasplamsao se tijekom noći, a gašenje je otežavala bura pa su mobilizirane sve dodatne raspoložive vatrogasne snage s područja Splitsko-dalmatinske županije, izjavio je županijski vatrogasni zapovjednik Dražen Glavina. Skupina vatrogasaca s područja Splitsko-dalmatinske županije, koja je bila upućena na gašenje požara na zadarskom području, vraćena je s puta prema Zadru kako bi se uključila u gašenje požara na predjelu Dubca, rekao je Glavina. Tijekom noći od vatrogasaca smo uspjeli doznati kako je situacija i dalje ozbiljna, kuće nisu ugrožene, ali situacija se još nije smirila.

Požar koji je u ponedjeljak navečer oko 20:30 sati buknuo na predjelu Vrulja, zapadno od Brela na Makarskom primorju, i dalje se širi pa je zbog vatre i većeg broja vatrogasnih vozila na Jadranskoj magistrali, dio državne ceste D8 od Brela prema Omišu od 21:25 sati zatvoren za sav promet. Vatra je planula iza brda na predjelu Vrulja nedaleko Brela te je potpomognuta burom zahvatila nisko raslinje i proširila se preko državne ceste D8 prema moru. Odmah po dojavi na požarište su upućeni vatrogasci svih dobrovoljnih vatrogasnih društava s Makarskog primorja, a nedugo zatim pomoć su im pružili i vatrogasci iz Omiša, koji su pokušavali obuzdati požar kao i širenje vatre prema mjestima Slima i Pisak.

Požar koji je krenuo s planine Promina ozbiljno je zaprijetio Drnišu. Vatrogasci i stanovnici tijekom cijele noći s ponedjeljka na utorak ulagali su velike napore da obuzdaju vatru. Taj je požar planuo još u četvrtak, a u ponedjeljak navečer ponovno se razbuktao. Snažan vjetar brzo ga je spustio prema Drnišu, a zbog ugroze evakuirani su stanovnici iz Lišnjaka te Velušića, iz zaseoka Bibići i Raići, koji su smješteni kod rodbine te u drniškom Dječjem vrtiću. Najveći problem i na tom području stvara bura koja se ne smiruje. ''Strahujemo od toga da se ujutro vjetar još ne pojača'', rekao nam je kratko jedan od vatrogasaca s kojim smo uspjeli stupiti u kontakt. (Hina/B.Š., D.I., D.Š)

jara